RBF ส่งซิกไตรมาส 2 โตต่อ รับรู้รายได้ “กัญชง” เพิ่ม – คว้าออเดอร์รายใหญ่เพียบ
RBF ส่งซิกผลงานไตรมาส 2 โตต่อเนื่อง เริ่มรับรู้รายได้จากธุรกิจกัญชงเพิ่มขึ้น เนื่องจากเริ่มมีการส่งมอบให้กับลูกค้าไปบ้างแล้วบางส่วน ทั้งธุรกิจอาหาร เครื่องดื่ม เครื่องสำอาง และบริษัทได้เซ็นสัญญารับคำสั่งซื้อกับลูกค้ารายใหญ่แล้วหลายราย
RBF ส่งซิกผลงานไตรมาส 2 โตต่อเนื่อง เริ่มรับรู้รายได้จากธุรกิจกัญชงเพิ่มขึ้น เนื่องจากเริ่มมีการส่งมอบให้กับลูกค้าไปบ้างแล้วบางส่วน ทั้งธุรกิจอาหาร เครื่องดื่ม เครื่องสำอาง และบริษัทได้เซ็นสัญญารับคำสั่งซื้อกับลูกค้ารายใหญ่แล้วหลายราย
10 พ.ค. 2565

นายสมชาย รัตนภูมิภิญโญ ประธานกรรมการบริหาร บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF เปิดเผยว่า ผลการดำเนินงานไตรมาส 1/65 บริษัทและบริษัทย่อยมีกำไรสุทธิ 165.72 ล้านบาท เพิ่มขึ้น 89.58 ล้านบาท หรือ 117.65% เมื่อเทียบกับช่วงเดียวกันของปีก่อน (YoY) ซึ่งมียอดขายเพิ่มขึ้นจากการปรับแผนธุรกิจให้สอดคล้องกับสถานการณ์การแพร่ระบาดของไวรัสโควิด-19 และภาวะเศรษฐกิจโลกที่เกิดขึ้นในปัจจุบัน
ทั้งนี้ บริษัทมีรายได้จากการขายและให้บริการอยู่ที่ 984.23 ล้านบาท เพิ่มขึ้น 139.28 ล้านบาท หรือ 16.48% แบ่งเป็นยอดขายทั้งในประเทศ เพิ่มขึ้น 67.74 ล้านบาท หรือ 9.39%  และต่างประเทศ เพิ่มขึ้น 71.54 ล้านบาท หรือ 57.96% โดยเฉพาะในประเทศอินโดนีเซียและเวียดนามมีการปรับตัวเพิ่มขึ้นได้ดี
นอกจากนี้ ยังมีปัจจัยจากกลุ่มลูกค้าอุตสาหกรรมที่มียอดขายเพิ่มขึ้น หลังจากภาครัฐผ่อนคลายมาตรการควบคุมการแพร่ระบาดของไวรัสโควิด-19 รวมถึงแรงส่งจากมาตรการกระตุ้นการใช้จ่ายต่างๆ เอื้อให้เกิดการฟื้นตัวของกิจกรรมทางเศรษฐกิจทำให้เกิดการบริโภคภายในประเทศเพิ่มสูงขึ้น ส่งผลให้กลุ่มผลิตภัณฑ์แป้งและซอสมีรายได้เพิ่มขึ้น 88.77 ล้านบาท คิดเป็นเติบโต 27.31% รวมถึงกลุ่มผลิตภัณฑ์วัตถุแต่งกลิ่นรสและสีผสมอาหารมียอดขายปรับตัวเพิ่มขึ้น 26.43 ล้านบาท หรือ 8.33% เนื่องจากยอดขายของบริษัทฯ ที่เป็นผู้ผลิตและจำหน่ายวัตถุที่ใช้กลิ่นรสและสีเป็นส่วนผสมในอาหาร เติบโตขึ้นอย่างต่อเนื่อง
“ผลการดำเนินงานในไตรมาส 1 ปีนี้ บริษัทฯ ได้ปรับแผนการดำเนินงาน ให้มีความสอดคล้องกับสถานการณ์ที่เกิดขึ้นในปัจจุบัน โดยเฉพาะการคลี่คลายของการแพร่ระบาดไวรัสโควิด-19 ซึ่งเป็นไปในทิศทางที่ดีขึ้น ส่งผลให้บริษัทฯ มียอดขายในไตรมาสที่ผ่านมาปรับตัวเพิ่มขึ้นทั้งยอดขายในประเทศและต่างประเทศ รวมถึงการเติบโตของลูกค้าในกลุ่มอุตสาหกรรมที่กลับมามียอดขายมากขึ้น โดยเฉพาะการฟื้นตัวในอุตสาหกรรมเครื่องดื่ม ซึ่งส่งผลบวกให้ยอดขายของกลุ่มผลิตภัณฑ์วัตถุแต่งกลิ่นรสและสีผสมอาหารปรับตัวเพิ่มตาม และคาดว่าในไตรมาสนี้ บริษัทยังคงสามารถรักษาการเติบโตได้อย่างต่อเนื่อง” นายสมชาย กล่าว
สำหรับไตรมาส 2/65 บริษัทคาดว่าจะทยอยรับรู้รายได้จากธุรกิจกัญชงเพิ่มขึ้น เนื่องจากผลผลิตโรงสกัดสารกัญชงของบริษัทเริ่มมีการส่งมอบให้กับลูกค้าไปบ้างแล้วบางส่วน ทั้งธุรกิจอาหาร เครื่องดื่ม เครื่องสำอาง และบริษัทได้เซ็นสัญญารับคำสั่งซื้อกับลูกค้ารายใหญ่แล้วหลายราย
ประกอบกับบริษัทเตรียมยกระดับมาตรฐานการผลิตโรงสกัดสารกัญชง เพื่อรองรับคำสั่งซื้อจากกลุ่มลูกค้าเวชภัณฑ์และการแพทย์เพิ่มขึ้น ซึ่งเป็นการช่วยเสริมรายได้อีกช่องทางหนึ่ง และส่งผลให้บริษัทฯ มีรายได้เพิ่มขึ้น โดยบริษัทประเมินว่ารายได้ในไตรมาสนี้ยังคงเติบโตได้อย่างต่อเนื่อง ทั้งจากยอดขายในประเทศและต่างประเทศ